Enn mælist hreyfing á jarðfleka við skriðusárið ofan Seyðisfjarðar. Spáð er allt að 50 millimetra úrkomu til fjalla á Austfjörðum á morgun.
Jarðverkfræðingur segir flókið mál og hættuspil að ætla að hrinda af stað óföllnum jarðfleka sem vofir yfir Seyðfirðingum. Ómögulegt sé að sprengja svo laust efni og hættulegt að fara með þungar vinnuvélar á óstöðugt svæðið.
Enn mælist hægfara hreyfing á jarðfleka, eins konar tanga sem er á milli skriðusársins síðan í desember og Búðarár. Samkvæmt upplýsingum frá ofanflóðavakt Veðurstofunnar færist hann um nokkra millimetra á dag. Seyðfirðingum þykir óvissan vegna þessa óþægileg og íbúar í níu húsum mega ekki snúa heim til sín fyrr en eftir helgi. Þeirri hugmynd hefur verið hreyft hvort ekki sé hægt að hleypa flekanum niður með einhverjum hætti.
Jón Haukur Steingrímsson er jarðverkfræðingur hjá Eflu og hefur unnið að frumathugun að ofanflóðavörnum á Seyðisfirði. Hann segir að varnirnar muni byggja á mörgum aðgerðum, varnarvirkjum og setþróm, vatnaveitingum uppi á hjöllunum, afléttingarholum til að hleypa vatni af svæðinu og einnig kerfi af netagrindum til að grípa efni og stýra því. Einnig hafi verið skoðaðir möguleikar á að flytja massa niður eða fletja niður brúnir. Hann segir að það geti reynst flókin aðgerð að setja þennan fleka sem nú hreyfist af stað. Þá yrði að vera tryggt að fyrir neðan væru varnir sem gætu tekið við efninu og stýrt hvert það fer. Þá yrði flókið að tryggja öryggi þeirra sem ættu að vinna á stórvirkum vinnuvélum á óstöðugu svæðinu. Flekinn sem nú sé á ferðinni sé brattur á alla kanta og erfitt að komast þar að. Ómögulegt sé að sprengja svona lausan jarðveg og því sé þetta úrræði aftarlega á lista yfir raunhæfar aðgerðir.
Spáð er ausandi rigningu á Seyðisfirði á morgun. Daníel Þorláksson er veðurfræðingur á vakt hjá Veðurstofunni:
Það sem sagt byrjar að rigna aðfaranótt fimmtudags en síðan bætir í ákefðina seinnipartinn svona um 16-17 og svona helst fram á miðnætti. Þannig að þetta er ekki langur úrkomuatburður. Á morgun eru svona 20-30 millimetrar, ætli það nái ekki svona 50 millimetra til fjalla. Þetta er nú ekki rosalega mikil rigning fyrir Austfirði en það náttúrlega verið að fylgjast náið með Seyðisfirði eins og er.
Enn mælist hreyfing á jarðfleka við skriðusárið ofan Seyðisfjarðar. Spáð er allt að 50 millimetra úrkomu til fjalla á Austfjörðum á morgun. 